रूस का बचाव दल जाएगा जापान  
जापान में आए विनाशकारी भूकम्प और सुनामी के बाद मची तबाही से प्रभावित लोगों की मदद करने के लिए रूस अपना एक बचाव दल वहां भेजेगा।
जापान में आए विनाशकारी भूकम्प और सुनामी के बाद मची तबाही से प्रभावित लोगों की मदद करने के लिए रूस अपना एक बचाव दल वहां भेजेगा। समाचार एजेंसी आरआईए नोवोस्ती के अनुसार रूस के आपातकालीन मंत्रालय की एक महिला प्रवक्ता ने कहा कि जापान रूस की ओर से भेजे जाने 50 लोगों के एक बचाव दल को लेकर सहमत हो गया है। यह दल सुनामी के बाद लापता हुए लोगों की खोज और उनकी सहायता करेगा।   मंत्रालय का एक एमआई-26 हेलीकॉप्टर 25 लोगों को लेकर जापान जाएगा। आपातकालीन मंत्री सर्गेई सोइगू ने कहा कि यदि जापान अतिरिक्त सहायता की इच्छा जाहिर करेगा तो और राहतकर्मियों को वहां भेजा जाएगा।  उल्लेखनीय है कि जापान में शुक्रवार को शक्तिशाली भूकम्प आया था, जिसकी तीव्रता रिक्टर पैमाने पर 8.9 मापी गई थी। भूकम्प के बाद समुद्र में 10 मीटर ऊंची सुनामी की लहरें उठीं थीं, जिससे कई इलाकों में भारी तबाही मची थी।